b'\n_START_ARTICLE_\nTomatina\n_START_SECTION_\nOrigen\n_START_PARAGRAPH_\nEn 1945, durant una desfilada de gegants i capgrossos, uns j\xc3\xb3vens que volien participar-hi organitzaren una baralla. Com que prop del lloc hi havia una parada de verdures i hortalisses, prengueren els tom\xc3\xa0quets i els feren servir com a arma de llen\xc3\xa7ar. La Gu\xc3\xa0rdia Civil hagu\xc3\xa9 d\'intervindre-hi per foragitar la baralla, i condemnaren els responsables a pagar les destrosses provocades._NEWLINE_A l\'any seg\xc3\xbcent, els j\xc3\xb3vens repetiren el mateix avalot, per\xc3\xb2 esta vegada dugueren \xc3\xbanicament les tomaques de sa casa. Encara que, any rere any, es repetia la baralla i la intervenci\xc3\xb3 de la Gu\xc3\xa0rdia Civil, la festa hi qued\xc3\xa0 instaurada, tot i que de manera no gaire oficial.\n_START_SECTION_\nEvoluci\xc3\xb3\n_START_PARAGRAPH_\nEl 1950, l\'Ajuntament acord\xc3\xa0 per primera vegada permetre aquesta activitat dins de les Festes Majors. A l\'any seg\xc3\xbcent, per\xc3\xb2, s\'hi oposaren i facilitaren la detenci\xc3\xb3 d\'alguns dels participants. No obstant aix\xc3\xb2, gr\xc3\xa0cies a la pressi\xc3\xb3 popular del poble, els detinguts foren posats en llibertat en poc de temps. A la fi la festa fou permesa, i al llan\xc3\xa7ament de tomaques s\'hi afegiren altres costums, com ara ruixar amb aigua o, fins i tot, llen\xc3\xa7ar els rivals a les fonts._NEWLINE_Enmig de la brega muntada, sovint els participants carregaven contra aquells que nom\xc3\xa9s observaven, fins i tot contra personatges de rellev\xc3\xa0ncia popular, la qual cosa provoc\xc3\xa0, una altra vegada la seua prohibici\xc3\xb3 el 1957, sota c\xc3\xa0stig de pres\xc3\xb3. La resposta dels vilatans fou la celebraci\xc3\xb3 de "l\'enterrament de la tomaca", en qu\xc3\xa8 eixiren en process\xc3\xb3 amb una gran tomaca damunt d\'un ta\xc3\xbct dut a les espatlles, i acompanyats amb la banda de m\xc3\xbasica del lloc amb marxes f\xc3\xbanebres al pas._NEWLINE_El 1959, definitivament, l\'Ajuntament autoritz\xc3\xa0 la Tomatina, i va decretar una s\xc3\xa8rie de normes; b\xc3\xa0sicament, que nom\xc3\xa9s es podrien llen\xc3\xa7ar tomaques despr\xc3\xa9s del primer soroll d\'un coet, i que finalitzaria en sentir-se el segon soroll. Entre 1975 i 1980 la festa fou organitzada pels Clavaris de San Lu\xc3\xads Bertr\xc3\xa1n, i es van comprar quantitats significatives de tomaques, ja que abans cada participant duia les tomaques de casa seua._NEWLINE_Gr\xc3\xa0cies a la difusi\xc3\xb3 als mitjans de comunicaci\xc3\xb3, la festa es f\xc3\xa9u popular internacionalment, i des de 1980 l\'Ajuntament prove\xc3\xafx les tomaques als participants, que augmenten de nombre any rere any, aix\xc3\xad com les tones de tomaca utilitzades. L\'any 1991, R\xc3\xa0dio Televisi\xc3\xb3 Valenciana retransmetia la Tomatina en directe per primera vegada. L\'any 2000 acudiren unes 30.000 persones a aquesta cita anual a Bunyol._NEWLINE_L\'any 2002 es declar\xc3\xa0 d\'inter\xc3\xa8s tur\xc3\xadstic internacional. Des del 2013 compta amb can\xc3\xa7\xc3\xb3 oficial La Tomatina del cantautor Tio Fredo._NEWLINE_El 26 d\'agost de 2015, Google va dedicar el seu doodle a la Tomatina en commemoraci\xc3\xb3 del 70\xc3\xa8 aniversari de la festa.'